กรมควบคุมโรค ขอสังคมช่วยกันหนุนคนเสี่ยงป่วยโรค COVID-19 อยู่แต่บ้านจนกว่าจะพ้นระยะเสี่ยง
กรมควบคุมโรค ขอสังคมช่วยกันหนุนคนเสี่ยงป่วยโรค COVID-19 อยู่แต่บ้านจนกว่าจะพ้นระยะเสี่ยง นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวถึงกรณีพบหลายพื้นที่โดยเฉพาะในต่างจังหวัดเกิดความตระหนกกับโรค COVID-19 จนเกิดการตีตรา รังเกียจแม้คนไม่ป่วยแต่กักตัวเองอยู่บ้านเพื่อเฝ้าระวังโรคนั้น ว่า ขอให้เข้าใจว่าคนที่สัมผัสเสี่ยงสูงกับผู้ป่วยติดเชื้อไวรัสโคโรนา 2019 ไม่ใช่ทุกคนจะติดเชื้อ แต่การเข้าสู่ระบบการกักกันตัวเองที่บ้านก็เพื่อความปลอดภัยสูงสุด หากเกิดการติดเชื้อขึ้นมาจริงๆ จะไม่มีโอกาสแพร่โรคสู่ผู้อื่น ซึ่งเรื่องนี้ต้องอาศัยความร่วมมือจากทุกคน บุคคลที่ยอมกักตัวเองถือเป็นผู้ที่มีความรับผิดชอบต่อสังคม ซึ่งสังคมควรสนับสนุน การตีตรา รังเกียจอย่างที่เกิดขึ้นจะยิ่งผลักให้คนเสี่ยงติดไม่กล้าแสดงตัว การไล่คนที่รับผิดชอบต่อสังคมให้ออกจากบ้าน ออกจากชุมชน จะกลายเป็นการขยายความเสี่ยงต่อสังคมวงกว้างแทนการป้องกัน และหากผู้ที่ถูกสังคมกระทำอาจมีปฏิกิริยาต่างกัน บางคนอาจหลบหนี โกรธแค้นและยิ่งทำพฤติกรรมเสี่ยงแพร่โรคยิ่งขึ้นทั้งนี้สิ่งที่ควรทำคือ ช่วยกันอำนวยความสะดวก คนเสี่ยงให้กักโรคอยู่ในบ้าน อยู่ห่างจากผู้คนได้อย่างราบรื่นตลอด 14 วัน นอกจากนี้ทุกคนควรช่วยกันลดระยะห่างสังคมอยู่ห่างกันไม่ต่ำกว่า 1 เมตร หากเป็นไปได้ใครทำงานที่บ้านได้ขอให้ทำ ที่ทำงานใดทำไม่ได้ขอให้เหลื่อมสลับเวลากันได้หรือไม่ เพื่อลดความแออัดในที่ทำงาน ซึ่งกรมควบคุมโรคเริ่มปฏิบัติแล้ว สามารถลดจำนวนคนต่อรอบเวลาลงได้ถึง  1 ใน 3